CELEX: C2007/042/16
Language: el
Date: 2007-02-24 00:00:00
Title: Υπόθεση C-497/06 P: Αναίρεση που άσκησε στις 5 Δεκεμβρίου 2006 η CAS Succhi di Frutta SpA κατά της αποφάσεως που εξέδωσε το Πρωτοδικείο (δεύτερο τμήμα) στις 13 Σεπτεμβρίου 2006 στην υπόθεση T-226/01, CAS Succhi di Frutta SpA κατά Επιτροπής

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/10
            
         Αναίρεση που άσκησε στις 5 Δεκεμβρίου 2006 η CAS Succhi di Frutta SpA κατά της αποφάσεως που εξέδωσε το Πρωτοδικείο (δεύτερο τμήμα) στις 13 Σεπτεμβρίου 2006 στην υπόθεση T-226/01, CAS Succhi di Frutta SpA κατά Επιτροπής
   (Υπόθεση C-497/06 P)
   (2007/C 42/16)
   Γλώσσα διαδικασίας: η ιταλική
   Διάδικοι
   
      Αναιρεσείουσα: CAS Succhi di Frutta SpA (εκπρόσωποι: F. Sciaudone, R. Sciaudone και D. Fioretti, δικηγόροι)
   
      Αντίδικος στην αναιρετική διαδικασία: Επιτροπή των Ευρωπαϊκών Κοινοτήτων
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να ακυρώσει την αναιρεσιβαλλόμενη απόφαση και να αναπέμψει την υπόθεση στο Πρωτοδικείο, προκειμένου αυτό να αποφανθεί επί της ουσίας βάσει των στοιχείων που θα του παράσχει το Δικαστήριο·
            
         
               —
            
            
               να καταδικάσει την Επιτροπή στα δικαστικά έξοδα της παρούσας διαδικασίας, καθώς και σε αυτά της διαδικασίας στην υπόθεση T-226/01.
            
         Λόγοι αναιρέσεως και κύρια επιχειρήματα
   Οι λόγοι αναιρέσεως της αποφάσεως του Πρωτοδικείου μπορούν να διαιρεθούν σε τέσσερις ομάδες που αφορούν αντιστοίχως τη σπουδαιότητα της αποφάσεως Επιτροπή κατά CAS (υπόθεση C-496/99 P), την αντικατάσταση φρούτων, τους συντελεστές ισοδυναμίας και τις δαπάνες που αφορούν την προστασία των δικαιωμάτων της αναιρεσείουσας.
   Όσον αφορά τη σπουδαιότητα της αποφάσεως Επιτροπή κατά CAS (υπόθεση C-496/99 P), η αναιρεσείουσα προβάλλει: αλλοίωση και παραμόρφωση των επιχειρημάτων της σχετικά με τη σπουδαιότητα της αποφάσεως Επιτροπή κατά CAS, στο πλαίσιο της διαδικασίας στην υπόθεση T-226/01· παραβίαση της αρχής του δεδικασμένου· παραμόρφωση της αγωγής αποζημιώσεως που ασκήθηκε στην υπόθεση Επιτροπή κατά CAS· πλάνη ως προς την ερμηνεία των προϋποθέσεων ασκήσεως αγωγή αποζημιώσεως.
   Σχετικά με την αντικατάσταση φρούτων, η αναιρεσείουσα προβάλλει: έλλειψη αιτιολογίας, όσον αφορά τη ζημία που υπέστη λόγω της αντικαταστάσεως φρούτων· πρόδηλη πλάνη ως προς την εκτίμηση των αιτημάτων της σχετικά με την έλλειψη νομιμότητας του διαγωνισμού· πλάνη ως προς τη νομική σημασία της αντικαταστάσεως των φρούτων στο πλαίσιο του μηχανισμού αναθέσεως· παραβίαση της αρχής του δεδικασμένου σε σχέση με την χρονική στιγμή που κατέστη βεβαία η αντικατάσταση των φρούτων· αλλοίωση των αποδεικτικών στοιχείων που περιέχονται στη δικογραφία και έλλειψη αιτιολογίας ως προς τα πλεονεκτήματα που συνδέονται με την αντικατάσταση των φρούτων και με τη γνώση του γεγονότος αυτού από τον Μάρτιο του 1996· παράβαση των διαδικαστικών κανόνων, πρόδηλη αλλοίωση των αποδεικτικών στοιχείων και παραβίαση των γενικών αρχών που ισχύουν ως προς το βάρος της αποδείξεως.
   Αναφορικά με τους συντελεστές ισοδυναμίας, η αναιρεσείουσα στρέφεται κατά του εσφαλμένου καθορισμού της ποσότητας φρούτων που πρέπει να λαμβάνεται υπόψη για τον υπολογισμό της ζημίας.
   Τέλος, όσον αφορά τις δαπάνες στις οποίες υποβλήθηκε για την υπεράσπιση των δικαιωμάτων της, η αναιρεσείουσα προβάλλει παραβίαση της αρχής της αποζημιώσεως για τις δαπάνες τεχνικής και νομικής αρωγής και παραβίαση της αρχής της αποζημιώσεως για τις δαπάνες συμμετοχής στον διαγωνισμό.